BANPU สินทรัพย์ดีที่ซ่อนไว้
จัดเป็น “หุ้นขายถ่าน(หิน)” เบอร์หนึ่งของไทย แต่ราคาหุ้นบริษัท บ้านปู จำกัด (มหาชน) หรือ BANPU กลับกลาย เป็นว่า “ไม่เอาถ่าน” ซะงั้น..!? ราคาแตะระดับ 20 บาททีไร..รูดลงมากทุกที จะด้วยอาถรรพ์หมายเลข 20 หรือว่า “ธุรกิจถ่านหิน” ไม่เร้าใจ ไร้มนต์ขลัง หรือกำลังตกยุคไปแล้ว..!!
24 ก.ย. 2561

สำนักข่าวรัชดา
จัดเป็น “หุ้นขายถ่าน(หิน)” เบอร์หนึ่งของไทย แต่ราคาหุ้นบริษัท บ้านปู จำกัด (มหาชน) หรือ BANPU กลับกลาย เป็นว่า “ไม่เอาถ่าน” ซะงั้น..!? ราคาแตะระดับ 20 บาททีไร..รูดลงมากทุกที จะด้วยอาถรรพ์หมายเลข 20 หรือว่า “ธุรกิจถ่านหิน” ไม่เร้าใจ ไร้มนต์ขลัง หรือกำลังตกยุคไปแล้ว..!!
จากข้อเท็จจริงระยะสั้น 1-5 ปีข้างหน้าธุรกิจหลัก BANPU ยังเป็น Core-Business แต่จากนั้น..บทบาทธุรกิจถ่านหินเริ่มน้อยลง ด้วยปริมาณความต้องการเริ่มน้อยลง..จะด้วยเงื่อนไข “โรงไฟฟ้าถ่านหิน” เริ่มทยอยหมดอายุลง ผนวกกับแรงต่อต้านถ่านหินเพิ่มขึ้น..ทำให้โรงไฟฟ้าถ่านหินใหม่ “เป็นหมันตั้งแต่ไม่ทันตั้งท้อง” ด้วยซ้ำ..!!
แน่นอนว่า..การถือหุ้นบริษัท บ้านปู เพาเวอร์ จำกัด (มหาชน) หรือ BPP (ธุรกิจโรงไฟฟ้า) สัดส่วน 78.57% ไม่อาจเพียงพอเยียวยา รายได้จากถ่านหินที่ต้องสูญเสียไปได้ แม้ว่าอัตรากำไรสุทธิ BPP เฉลี่ยประมาณ 35-40% (ปี 2560 มีรายได้ 10,800 ล้านบาท มีกำไรสุทธิ 4,154 ล้านบาท)
ทว่า..ด้วยธรรมชาติธุรกิจไฟฟ้าของ BPP เป็นธุรกิจที่มีอัตราการเติบโตค่อนข้างต่ำ เนื่องจากเป็นการซื้อขายระยะยาว จึงเหมาะกับการลงทุนเพื่อรายได้ประจำระยะยาว เพราะมีรายได้และกำไรชัดเจนและสม่ำเสมอมากกว่าการสร้างการเติบโตของรายได้
แต่..ธุรกิจที่นักลงทุนหรือแม้แต่ผู้ถือหุ้นดูจะมองข้ามไป นั่นคือ “ธุรกิจก๊าซธรรมชาติ” หลังจากช่วงเดือน ต.ค. 2560 ใช้เงินลงทุน 210 ล้านดอลลาร์สหรัฐ (ประมาณ 7,000 ล้านบาท) เข้าลงทุนแหล่งก๊าซธรรมชาติ Marcellus Shale ในสหรัฐอเมริกา ด้วยผลประโยชน์ที่จะได้รับคือ..
-ผลประโยชน์ 80% ของจำนวนหลุมทั้งหมด 112 หลุม
-ปริมาณก๊าซธรรมชาติ 100 ล้านลูกบาศก์ฟุตต่อวัน
-ปริมาณสำรองก๊าซธรรมชาติ 414,000 ล้านลูกบาศก์ฟุต
การลงทุน “ธุรกิจก๊าซธรรมชาติ” ดังกล่าว เป็นช่วงจังหวะมีอัตรากำไรขั้นต้นสูงกว่า 40% การปันส่วนกำไรก่อนหักดอกเบี้ยและภาษีฯ (EBITDA) ประมาณ 80 ล้านเหรียญสหรัฐ (หรือประมาณ 2,640 ล้านบาท) และไตรมาส 2/2561 ที่ผ่านมา  BANPU เริ่มบันทึกเข้ามาแล้ว 26 ล้านดอลลาร์สหรัฐ (หรือประมาณ 900 ล้านบาท) ที่สำคัญ BANPU มีแผนเข้าซื้อแหล่งธุรกิจธรรมชาติสหรัฐฯ เพิ่มด้วยเช่นกัน
เชื่อได้ว่า “ธุรกิจก๊าซธรรมชาติ” จะเข้ามามีบทบาทต่อ BANPU มากขึ้นในอัตราเร่งช่วง 1-5 ปี ตรงกันข้าม “ธุรกิจถ่านหิน” จะมีบทบาทลดลงในอัตราคงที่หรือถดถอย..!!?
ส่วนราคาหุ้น BANPU ต้องอยู่ที่นักลงทุนจะมองอย่างไร..เบื้องต้นแนวต้าน 20 บาท ผ่านไม่ได้ไม่สวยแน่..!!
…อิ อิ อิ…